ምክር ቤቱ ጥልቅ ተሃድሶው በጥራት መካሄዱን አስታወቀ
በመላ አገሪቱ  በኢህአዴግ  መሪነት ለወራቶች ሲካሄድ የቆየው  ጥልቅ ተሃድሶው  ሂደት ጥራቱን  በጠበቀ  ሁኔታ  መከናወኑን የኢህአዴግ ምክር ቤት አስታወቀ ።የኢህአዴግ ጽህፈት ቤት ኃላፊ አቶ ሽፈራው ሽጉጤ ለዋሚኮ እንደገለጹት የኢህአዴግ ምክር ቤት ባለፉት 15 ዓመታት  በአገር ደረጃ  የተገኙ ስኬቶችንና ያጋጠሙ ፈተናዎችን በጥልቅ ገምግሟል ።ምክር ቤቱ በተጨማሪም  በዘንድሮ ዓመት  በአገሪቱ በየደረጃው የተከናወነው  የመታደስ ሂደት  በጥራት  መካሄድ መቻሉን አረጋግጧል ብለዋል አቶ ሽፈራው ።ባለፉት ወራት የተካሄደው ጥልቅ ተሃድሶው በአገሪቱ ላይ የተደቀነውን ስጋት መቀልበስ ያስቻለ መሆኑን  አቶ ሽፈራው ጠቁመዋል ።የኢህአዴግ ምክር ቤት በጥልቅ ግምገማውም ሆነ በሰሞኑ ግምገማ ባስቀመጠው አቅጣጫ የመልካም አስተዳደር፣ ያልተገባ ጥቅም ፈላጊነትና የወጣቶች የሥራ ዕድል ፈጠራ በቀጣይ ትኩረት  የሚሠጥባቸው ጉዳዮች መሆኑን ማስታወቁን አቶ ሽፈራው አመልክተዋል ።        ምክር ቤቱ  የመልካም አስተዳደር ችግርን ፣ ያልተገባ ጥቅም ፈላጊነት አባዜንና  የወጣቶች የሥራ ማጣት ችግር  ለመፍታት  በፍጥነት ተጨባጭ እንቅስቃሴ ውስጥ መገባት እንደሚያስፈልግ አጽዕኖት መሥጠቱን ዋልታ ሚዲያ ኮሚኒኬሽን ኮርፖሬት ዘግቧል ።